Koloi e thudile di le nne
Mapodise a Serowe a tlhotlhomisa tiragalo e mo gone go fitlhetsweng dikgomo tse nne di thutswe ke koloi mo tseleng ya Orapa, dikhilomithara di se kae go tswa mo Serowe. Mo potsolosong, mogolwane wa sepodise sa Serowe, Rre Paul Molapisi, o tlhalositse fa e rile makuku a Tshipi ba begelwa fa go diragetse kotsi mo tseleng ya Orapa. Rre Molapisi a re ba fitlhetse koloi ya modiro wa Runx Toyota Corolla e senyegile thata gaufi le dikgomo tseo mme mong wa yone a sa bonale gope gaufi. Mokgweetsi wa koloi eo go bolelwa a ile a itshupa fa pele ga mapodise letsatsi le le latelang e bile a tla ka mokwalo wa ba bongaka. Le fa go ntse jalo, Rre Molapisi o boletse fa ditlhotlhomiso di sa ntse di tsweletse le gone go batla beng ba dikgomo tseo. O kopile bakgweetsi bogolo jang ba ba dirisang tsela ya Serowe/Orapa go ela tlhoko thata dikgomo tse gantsi ka dinako tsa leuba di tsamelang ka fa tseleng di batla mafulo. A re lefelo le kotsi e diragaletseng fa go lone, le tshabelelwa ke dikotsi ka go setse go kile ga nna dikotsi di le mmalwa di bakiwa ke leruo. 